Fakhr al-Din As'ad Gorgâni
Fakhr al-Din Gorgâni var en persisk digter, hvis mest kendte værk, versromancen Vis-o Râmin fra ca. 1150, er et hovedværk i Irans litteraturhistorie, da det bygger bro mellem Iran præislamiske, mundtlige litterære tradition og den skriftlige klassiske persiske litteratur fra den islamiske periode (ca. år 900 til i dag). Vis-o Râmin har efter al sandsynlighed rødder i en fortælling fra den parthiske periode af Irans historie og reflekterer denne periodes høviske kultur – inklusive den zarathustriske religion – og samfundsorden.
Vis-o Râmin foregår i et royalt miljø, hvor de to hovedpersoner, Vis og Râmin, forelsker sig i hinanden, gennemgår dramatiske forviklinger og forhindringer, for til sidst at få hinanden. Værket har mange paralleller til historien om Tristan og Isolde, og nogle forskere mener, at Vis-o Râmin er en forløber til det europæiske værk, der dog ender tragisk for de to hovedpersoner.
Vis-o Râmin er oversat til nogle europæiske sprog, og romancen findes også i en georgisk prosaversion, der er oversat til tysk, Wisramiani – oder Die Geschichte der Liebe von Wis und Ramin, Manesse Verlag, 1957.
Gorgânis fødsels- og dødsår kendes ikke, men kan anslås til at være ca. 1025-1090.